Návrh ROZHODNUTIE RADY o uzatvorení protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie /* COM/2012/0518 final - 2012/0247 (NLE) */





DÔVODOVÁ SPRÁVA Jedným z mnohých opatrení v rámci európskej susedskej politiky, ktoré majú za cieľ podporiť reformu, modernizáciu a transformáciu v susedstve Európskej únie, je postupné otváranie určitých programov a agentúr Únie pre účasť partnerských krajín európskej susedskej politiky. Touto stránkou politiky sa zaoberá oznámenie Komisie z decembra 2006 „o všeobecnom prístupe, ktorý umožní partnerským krajinám európskej susedskej politiky (ESP) účasť v agentúrach Spoločenstva a programoch Spoločenstva“[1]. Rada tento prístup schválila 5. marca 2007[2]. Na základe uvedeného oznámenia a záverov vydala Rada 18. júna 2007 Komisii smernice, aby s Alžírskom, Arménskom, Azerbajdžanom, Egyptom, Gruzínskom, Izraelom, Jordánskom, Libanonom, Marokom, Moldavskom, Palestínskou samosprávou, Tuniskom a Ukrajinou rokovala o rámcových dohodách o všeobecných zásadách ich účasti na programoch Spoločenstva[3]. Európska rada v júni 2007[4] opätovne zdôraznila prvoradú dôležitosť európskej susedskej politiky a schválila správu predsedníctva o pokroku[5] predloženú na zasadnutí Rady pre všeobecné záležitosti a vonkajšie vzťahy (GAERC), ktoré sa konalo 18. a 19. júna, ako aj súvisiace závery Rady[6]. V tejto správe sa pripomínali smernice Rady v súvislosti s rokovaním o príslušných dodatkových protokoloch. V spoločnom oznámení Komisie a vysokej predstaviteľky Európskej únie pre zahraničné veci a bezpečnostnú politiku s názvom „Nová reakcia na meniace sa susedstvo“[7] schválenom závermi Rady 20. júna 2011 sa ďalej zdôraznil úmysel EÚ uľahčiť účasť partnerských krajín na programoch EÚ. K dnešnému dňu sa podpísali protokoly s Izraelom[8], Marokom[9], Moldavskom[10] a Ukrajinou[11]. Takisto bol prerokovaný protokol s Jordánskom, len ešte nebol podpísaný. V apríli 2012 vyjadrilo Arménsko záujem zúčastniť sa na širokej škále programov otvorených partnerským krajinám európskej susedskej politiky. Znenie protokolu dojednaného s Arménskom je pripojené k tomuto rozhodnutiu. Komisia týmto predkladá návrh rozhodnutia Rady o uzatvorení protokolu. Tento protokol zahŕňa rámcovú dohodu o všeobecných zásadách účasti Arménska na programoch Únie. Obsahuje bežné ustanovenia, ktoré sa majú uplatňovať v prípade všetkých partnerských krajín európskej susedskej politiky, s ktorými sa takéto protokoly majú uzavrieť. Podľa článku 218 ods. 6 písm. a) Zmluvy o fungovaní Európskej únie sa Európsky parlament požiada, aby vyjadril súhlas s uzavretím tohto protokolu. Komisia súčasne predkladá návrh rozhodnutia Rady o podpísaní uvedeného protokolu. Rada sa vyzýva, aby prijala ďalej uvedené navrhované rozhodnutie. 2012/0247 (NLE) Návrh ROZHODNUTIE RADY o uzatvorení protokolu k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej články 114, 168, 169, 172, 173 ods. 3 a články 188 a 192 v spojení s článkom 218 ods. 6 písm. a), so zreteľom na návrh Európskej komisie, so zreteľom na súhlas Európskeho parlamentu, keďže: (1) Protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie (ďalej len „protokol“) bol podpísaný v mene Únie [dňa ...] . (2) Uvedený protokol by sa mal schváliť, PRIJALA TOTO ROZHODNUTIE: Článok 1 Týmto sa v mene Únie schvaľuje protokol k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie (ďalej len „protokol“)[12]. Znenie protokolu je pripojené k tomuto rozhodnutiu. Článok 2 Predseda Rady vykoná v mene Únie oznámenie podľa článku 10 protokolu[13]. Článok 3 Toto rozhodnutie nadobúda účinnosť dňom jeho prijatia. V [...] Za Radu predseda PROTOKOL k Dohode o partnerstve a spolupráci medzi Európskymi spoločenstvami a ich členskými štátmi na jednej strane a Arménskou republikou na strane druhej o rámcovej dohode medzi Európskou úniou a Arménskou republikou o všeobecných zásadách účasti Arménskej republiky na programoch Únie EURÓPSKA ÚNIA, ďalej len „Únia“, na jednej strane, a Arménska republika, ďalej len „Arménsko“, na strane druhej, ďalej len „zmluvné strany“, keďže: (1) Arménsko uzavrelo Dohodu o partnerstve a spolupráci medzi Európskymi spoločenstvami a ich členskými štátmi na jednej strane a Arménskom na strane druhej (ďalej len „dohoda“), ktorá nadobudla platnosť 1. júla 1999. (2) Európska rada na svojom zasadnutí v Bruseli dňa 17. a 18. júna 2004 uvítala návrhy Európskej komisie v súvislosti s európskou susedskou politikou (ďalej len „ESP“) a schválila závery Rady zo 14. júna 2004. (3) Rada pri mnohých iných príležitostiach opakovane prijala závery v prospech tejto politiky. (4) Rada 5. marca 2007 vyjadrila podporu všeobecnému a globálnemu prístupu ustanovenému v oznámení Komisie zo 4. decembra 2006 s cieľom umožniť partnerom ESP účasť v agentúrach Spoločenstva a na programoch Spoločenstva na základe nimi dosiahnutých výsledkov a pokiaľ to umožňujú právne základy. (5) Arménsko vyjadrilo svoje želanie zúčastniť sa na niekoľkých programoch Únie. (6) Osobitné podmienky pre účasť Arménska na každom jednotlivom programe a predovšetkým finančný príspevok a postupy podávania správ a hodnotenia sa stanovia v memorande o porozumení medzi Európskou komisiou konajúcou v mene Únie a príslušnými orgánmi Arménska, SA DOHODLI TAKTO: Článok 1 Arménsku sa umožní zúčastňovať sa na všetkých súčasných a budúcich programoch Únie otvorených pre účasť Arménska v súlade s príslušnými ustanoveniami, ktorými sa tieto programy prijímajú. Článok 2 Arménsko prispeje finančne do všeobecného rozpočtu Európskej únie v súlade so špecifickými programami, na ktorých sa zúčastní. Článok 3 Zástupcovia Arménska sa môžu zúčastňovať ako pozorovatelia vo veciach, ktoré sa týkajú Arménska, na riadiacich výboroch, ktoré sú zodpovedné za monitorovanie programov, do ktorých Arménsko finančne prispieva. Článok 4 Projekty a iniciatívy predložené účastníkmi z Arménska podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty. Článok 5 Osobitné podmienky pre účasť Arménska na každom jednotlivom programe a predovšetkým splatný finančný príspevok a postupy podávania správ a hodnotenia sa stanovia v memorande o porozumení medzi Európskou komisiou a príslušnými orgánmi Arménska na základe kritérií stanovených príslušnými programami. Ak Arménsko požiada o vonkajšiu pomoc Únie, aby sa mohlo zúčastniť na určitom programe Únie, a to na základe článku 3 nariadenia Európskeho parlamentu a Rady (ES) č. 1638/2006 z 24. októbra 2006, ktorým sa stanovujú všeobecné ustanovenia zriaďujúce nástroj európskeho susedstva a partnerstva, alebo na základe iného podobného nariadenia týkajúceho sa vonkajšej pomoci Únie pre Arménsko, ktoré sa môže v budúcnosti prijať, podmienky, ktorými sa riadi využívanie vonkajšej pomoci Únie Arménskom, sa stanovia v dohode o financovaní, najmä so zreteľom na článok 20 nariadenia (ES) č. 1638/2006. Článok 6 V každom memorande o porozumení uzavretom podľa článku 5 sa v súlade s nariadením Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Únie, ustanoví, že finančnú kontrolu alebo audit alebo iné overenia vrátane administratívnych vyšetrovaní vykoná Európska komisia, Európsky úrad pre boj proti podvodom a Dvor audítorov, alebo sa vykonajú na základe právomoci týchto orgánov. Ustanovia sa podrobné ustanovenia o finančnej kontrole a audite, administratívnych opatreniach, sankciách a vymáhaní, ktoré umožnia, aby Európskej komisii, Európskemu úradu pre boj proti podvodom a Dvoru audítorov boli poskytnuté právomoci rovnocenné tým, ktoré majú v prípade príjemcov pomoci alebo dodávateľov, ktorí majú sídlo v Únii. Článok 7 Tento protokol sa uplatňuje na obdobie, v ktorom platí dohoda. Zmluvné strany ho podpíšu a schvália v súlade so svojimi príslušnými postupmi. Každá zmluvná strana môže túto dohodu vypovedať písomným oznámením zaslaným druhej zmluvnej strane. Platnosť tohto protokolu sa skončí šesť mesiacov po dátume takéhoto oznámenia. Ukončenie tohto protokolu na základe výpovede ktorejkoľvek zmluvnej strany nemá vplyv na prípadné vykonávanie kontrol podľa ustanovení v súlade s článkami 5 a 6. Článok 8 Najneskôr tri roky po nadobudnutí platnosti tohto protokolu a potom každé tri roky môžu obe zmluvné strany preskúmať vykonávanie tohto protokolu na základe skutočnej účasti Arménska na programoch Únie. Článok 9 Tento protokol sa na jednej strane vzťahuje na územia, na ktorých sa uplatňuje Zmluva o fungovaní Európskej únie, a to za podmienok, ktoré sú v tejto zmluve ustanovené, a na strane druhej na územie Arménska. Článok 10 Tento protokol nadobúda platnosť prvým dňom mesiaca nasledujúceho po dni, keď si zmluvné strany navzájom diplomatickou cestou oznámia ukončenie postupov potrebných na tento účel. Článok 11 Tento protokol je neoddeliteľnou súčasťou dohody. Článok 12 Tento protokol bol vypracovaný v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arménskom jazyku, pričom všetky znenia sú rovnako autentické. V Bruseli Za Európsku úniu Za Arménsku republiku [1] KOM(2006) 724 v konečnom znení zo 4. decembra 2006. [2] Závery Rady pre všeobecné záležitosti a vonkajšie vzťahy z 5. marca 2007. [3] Rozhodnutie Rady (dôverné) oprávňujúce Komisiu na rokovanie o protokoloch […], dok. 10412/07. [4] Závery predsedníctva – Brusel, 21. a 22. júna 2007, dok. 11177/07. [5] Správa predsedníctva o pokroku v súvislosti s „posilňovaním európskej susedskej politiky“, dok. 10874/07. [6] Závery o posilňovaní európskej susedskej politiky prijaté Radou (Radou pre všeobecné záležitosti a vonkajšie vzťahy) 18. júna 2007, dok. 11016/07. [7] KOM(2011) 303 v konečnom znení z 25. mája 2011. [8] Ú. v. EÚ L 129, 17.5.2008, s. 39. [9] Ú. v. EÚ L 273, 19.10.2010, s. 1. [10] Ú. v. EÚ L 14, 19.1.2011, s. 5; Ú. v. EÚ L 131, 18.5.2011, s. 1; nadobudnutie platnosti 1.5.2011. [11] Ú. v. EÚ L 18, 21.1.2011, s. 1 – 5; Ú. v. EÚ L 133, 20.5.2011, s. 1. [12] Protokol bol uverejnený v […] spolu s rozhodnutím o podpísaní. [13] Dátum nadobudnutia platnosti tohto protokolu uverejní Generálny sekretariát Rady v Úradnom vestníku Európskej únie.